રાવજીનો તેનાં સર્જનો સાથે એક વિલક્ષણ નાતો રહ્યો છે. બહુ ઓછા કવિઓમાં એવું જોવા મળે કે તેમન અંગતજીવનના સંદર્ભો તેમના સર્જનોમાં સ્પષ્ટ રંગ-રેખા અને આકારમાં પામી શકાય. તેથી ઊલટું, ઘણા સર્જકોમાં આ સર્જક-સર્જન સંબંધ અતિ સ્પષ્ટ અને ગાણિતિક રૂપનો પણ જોવા મળે. જેમકે કલાપી. કલાપીના જીવનની કેટલીક ઘટનાઓનું વર્ણન-આલેખન તેમની કવિતાઓમાં થયેલું જોવા મળે છે. પરંતુ એ બધું હંમેશાં કાવ્યકળાના પરિમાણમાં ઓગળીને એકરૂપ થયેલું અનુભવાતું નથી. જ્યારે એ સંદર્ભમાં રાવજીનો તેનાં સર્જનો સાથે એક વિલક્ષણ નાતો રહ્યો છે. રાવજીનું જીવન જે વિશિષ્ટ સંજોગો અને વિષમતાઓ વચ્ચે પસાર થયું તેનો ઊંડો પ્રભાવ તેનાં સર્જનો પર પડ્યો છે. અલબત્ત, આ પ્રભાવ કાવ્યકળાના પરિમાણમાં નિર્ગલિત થઈ ગયેલો હોઈ જીવનના સંદર્ભના અભાવમાં પણ તેનાં કાવ્યોને માણવા કે પ્રમાણવામાં તકલીફ પડતી નથી. પણ તેના જીવનના સંદર્ભોના આલોકમાં તેનાં સર્જનોને જોવાથી તેના સર્જનોને એક વિશિષ્ટ પરિમાણ અવશ્ય પ્રાપ્ત થાય છે.